Նիկոլա Ջուրջիչ

**Նիկոլա Ջուրջիչ** (, ), սերբ ֆուտբոլիստ, չինական «Չենդու Բեթեր Սիթի» ակումբի հարձակվող։ Խաղացել է Սերբիայի ազգային հավաքականում։

## Ակումբային կարիերա
Նիկոլա Ջուրջիչն իր հայրենի Պիրոտ քաղաքի «Ռադնիչկի» ակումբի սան է։ Նա խաղացել է այդ ակումբի երիտասարդական բոլոր թիմերում։ 2006 թվականին Նիկոլան տեղափոխվել է «Վոժդովաց», որտեղ անցկացրել է ևս 3 մրցաշրջան։

2009 թվականի հունվարին Ջուրջիչը տեղափոխվել է նորվեգական «Հյոուգեսուն» ակումբ, որտեղ առաջին մրցաշրջանում 10 գոլով դարձել է թիմի լավագույն ռմբարկուն և օգնել նրան մտնելու Թիփելիգա։ Հաջորդ 3 մրցաշրջանում նա շարունակել է պարբերաբար գրավել մրցակից թիմերի դարպասները՝ յուրաքանչյուրում խփելով 12 գոլ։ 2011 թվականին ֆուտբոլիստների կողմից ճանաչվել է Նորվեգիայի առաջնության լավագույն խաղացող։

2012 թվականի օգոստոսի 20-ին հայտարարվել է, որ Ջուրջիչին վարձակալել է շվեդական  «Հելսինգբորգը»` հետագայում գնելու իրավունքով։ Հաջորդ օրը՝ օգոստոսի 21-ին, Նիկոլան իր նորամուտն է նշել նոր ակումբում Չեմպիոնների լիգայի որակավորման փուլի «Սելթիկի» դեմ խաղում։ Օգոստոսի 25-ին նա խփել է իր առաջին գոլը «Հելսինգբորգի» կազմում՝ գրավելով «Յուրգորդենի» դարպասը, բայց չի կարողացել ակումբին փրկել 1-3 հաշվով պարտությունից։ Հոկտեմբերի 4-ին, Ջուրջիչը գրանցել է իր կարիերայի առաջին դուբլը՝ Եվրոպայի լիգայի խմբային փուլի «Տվենտեի» դեմ խաղում։

Նոյեմբերին Ջուրջիչով հետաքրքրվել են «ԱԶ Ալկմարը», «Միլանը» և «Ուդինեզեն»։ Սակայն դեկտեմբերի 17-ին նա տեղափոխվել է «Գրոյտեր Ֆյուրտ»՝ Բունդեսլիգայի ակումբի հետ կնքելով 3,5 տարի ժամկետով պայմանագիր։ 2013 թվականի փետրվարի 2-ին Նիկոլան իր առաջին գոլն է խփել «Գրոյտերի» մարզաշապիկով՝ գրավելով «Շալկե 04»-ի դարպասը և ակումբին բերելով 2-1 հաշվով հաղթանակ։

2014 թվականի հուլիսի 3-ին Ջուրջիչը տեղափոխվել է գերմանական «Աուգսբուրգ»՝ պայմանագիր կնքելով մինչև 2017 թվականը։
[մինի|Նիկոլա Ջուրջիչը շվեդական [Մալմյո ՖԱ|«Մալմյոյի» մարզաշապիկով 2015 թվականին]]
Հետագայում նա ևս մի քանի անգամ փոխել է ակումբները՝ վարձավճախով հանդես գալով շվեդական «Մալմյոյում» և Դյուսելդորֆի «Ֆորտունայում», այնուհետև տեղափոխվել է Բելգրադի «Պարտիզան», դանիական «Ռանդերս», շվեդական «Համարբյու», իսկ 2020 թվականի հունվարից հանդես է գալիս չինական «Չենդու Բեթեր Սիթի» ակումբում։ Չինաստանի Առաջին Լիգայում հանդես եկող այդ թիմը սերբ ֆուտբոլիստի համար վճարել է 5 միլիոն շվեդական կրոն։ Չինական թիմի կազմում նորամուտը Ջուրջիչը նշել է 2020 թվականի սեպտեմբերի 12-ին «Բեյջին Չենֆեն» թիմի դեմ խաղում (3-2)։ Առաջին գոլը Չինաստանում նա խփել է նույն թվականի սեպտեմբերի 24-ին՝ գրավելով «Սուժու Դոնվու» թիմի դարպասը և օգնելով իր թիմին հաղթելու 2-1 հաշվով։

## Միջազգային կարիերա
2013 թվականի հունվարին Նիկոլա Ջուրջիչը գլխավոր մարզիչ Սինիշա Միխայլովիչի կողմից Կիպրոսի հետ ընկերական խաղի համար առաջին անգամ հրավիրվել է Սերբիայի ազգային հավաքական։ Փետրվարի 6-ին Ջուրջիչն իր նորամուտն է նշել ազգային հավաքականի մարզաշապիկով՝ խաղադաշտում անցկացնելով 45 րոպե, իսկ սերբերը հաղթել են 3-1 հաշվով։

## Ծանոթագրություններ

## Արտաքին հղումներ
* 
* Ֆուտբոլիստի էջը soccerway.com կայքում
* 

Կատեգորիա:Անձինք այբբենական կարգով
Կատեգորիա:Աուգսբուրգի ֆուտբոլիստներ
Կատեգորիա:Ապրող անձինք
Կատեգորիա:Բունդեսլիգայի ֆուտբոլիստներ
Կատեգորիա:Հյոուգեսունի ֆուտբոլիստներ
Կատեգորիա:Մալմյոյի ֆուտբոլիստներ
Կատեգորիա:Պարտիզան Բելգրադի ֆուտբոլիստներ
Կատեգորիա:Սերբ ֆուտբոլիստներ
Կատեգորիա:Սերբիայի հավաքականի ֆուտբոլիստներ
Կատեգորիա:Վոժդովացի ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Կատեգորիա:Ֆորտունա Դյուսելդորֆի ֆուտբոլիստներ
Կատեգորիա:Ռանդերս ՖԱ-ի ֆուտբոլիստներ